62022CJ0663_RES
Kawża C‑663/22
Expedia Inc.
vs
Autorità per le Garanzie nelle Comunicazioni
(talba għal deċiżjoni preliminari_imressqa mit-Tribunale Amministrativo Regionale per il Lazio)
Sentenza tal-Qorti tal-Ġustizzja (It-Tieni Awla) tat‑30 ta’ Mejju 2024
“Rinviju għal deċiżjoni preliminari – Regolament (UE) 2019/1150 – Artikoli 1, 15, 16 u 18 – Għan – Applikazzjoni – Kontroll – Eżami mill-ġdid – Miżuri adottati minn Stat Membru – Obbligu li tiġi pprovduta informazzjoni dwar is-sitwazzjoni ekonomika ta’ fornitur ta’ servizzi ta’ intermedjazzjoni online”
Approssimazzjoni tal-leġiżlazzjonijiet – Kummerċ elettroniku – Regolament 2019/1150 – Servizzi ta’ intermedjazzjoni online – Miżuri adottati minn Stat Membru – Obbligu impost fuq il-fornituri ta’ tali servizzi li jipprovdu, taħt piena ta’ sanzjonijiet, informazzjoni dwar is-sitwazzjoni ekonomika tagħhom – Ġustifikazzjoni għall-finijiet tal-applikazzjoni adegwata u effettiva ta’ dan ir-regolament – Assenza
(Regolament tal-Parlament Ewropew u tal-Kunsill 2019/1150, premessi 7, 46 u 51, u Artikoli 1(5), 15, 16 u 18)
(ara l-punti 41 sa 44, 47, 52 sa 58 u d-dispożittiv)
Sunt
Adita b’talba għal deċiżjoni preliminari mit-Tribunale amministrativo regionale per il Lazio (il-Qorti Amministrattiva Reġjonali ta’ Lazio, l-Italja), il-Qorti tal-Ġustizzja interpretat, għall-ewwel darba, ir-Regolament 2019/1150 (
1
) billi tat preċiżazzjonijiet dwar il-marġni ta’ manuvra li għandhom l-Istati Membri meta jadottaw miżuri nazzjonali sabiex jiżguraw l-applikazzjoni adegwata u effettiva ta’ dan ir-regolament (
2
).
Expedia Inc., kumpannija bis-sede tagħha f’Seattle (l-Istati Uniti), tiġġestixxi pjattaformi tal-informatika li jippermettu li jiġu pprovduti servizzi ta’ reżervazzjoni ta’ akkomodazzjoni u ta’ vjaġġi online. Bħala fornitur ta’ servizzi ta’ intermedjazzjoni online fl-Italja, hija suġġetta hemmhekk għall-obbligu li tibgħat lill-Autorità per le Garanzie nelle Comunicazioni (l-Awtorità Garanti fil-Qasam tal-Komunikazzjoni, l-Italja) (iktar ’il quddiem l-AGCOM”) dokument intitolat “Informativa economica di sistema” (Dikjarazzjoni ekonomika sistematika) (
3
), li fih għandha tiddaħħal informazzjoni dwar is-sitwazzjoni ekonomika tagħha. Jekk din id-dikjarazzjoni ma tintbgħatx lill-AGCOM, jew jekk tiġi kkomunikata data ineżatta, ikun hemm sanzjonijiet.
Peress li kellha dubji dwar il-kompatibbiltà ta’ tali obbligu mad-dritt tal-Unjoni, il-qorti tar-rinviju ddeċidiet li tistaqsi lill-Qorti tal-Ġustizzja, essenzjalment, jekk ir-Regolament 2019/1150 għandux jiġi interpretat fis-sens li jiġġustifika l-adozzjoni minn Stat Membru ta’ miżuri li permezz tagħhom, taħt piena ta’ sanzjonijiet, il-fornituri ta’ servizzi ta’ intermedjazzjoni online huma suġġetti, sabiex jipprovdu s-servizzi tagħhom f’dan l-Istat Membru, għall-obbligu li jibagħtu perjodikament lil awtorità ta’ dan tal-aħħar dokument dwar is-sitwazzjoni ekonomika tagħhom, li fih għandha tiġi ddettaljata ħafna informazzjoni dwar b’mod partikolari d-dħul imwettaq minn dawn il-fornituri.
Il‑kunsiderazzjonijiet tal‑Qorti tal-Ġustizzja
Preliminarjament, il-Qorti tal-Ġustizzja fakkret li, sa fejn l-implimentazzjoni ta’ ċerti dispożizzjonijiet ta’ regolament tirrikjedi dan, l-Istati Membri jistgħu, taħt ċerti kundizzjonijiet, jadottaw miżuri ta’ applikazzjoni tiegħu.
F’dan il-każ, il-Qorti tal-Ġustizzja għandha tiddetermina l-għan imfittex mir-Regolament 2019/1150 kif ukoll id-dispożizzjonijiet tiegħu li jattribwixxu rwol lill-Istati Membri għall-applikazzjoni tiegħu.
Fl-ewwel lok, il-Qorti tal-Ġustizzja rrilevat li r-Regolament 2019/1150 (
4
) jimponi fuq il-fornituri tas-servizzi kkonċernati obbligi speċifiċi dwar it-trasparenza kif ukoll l-ekwità tal-kundizzjonijiet applikati għall-utenti kummerċjali ta’ servizzi ta’ intermedjazzjoni online (
5
) u jipprevedi dispożizzjonijiet dwar is-soluzzjoni ekstraġudizzjarja u ġudizzjarja ta’ tilwim bejn tali fornituri u dawn l-utenti kummerċjali. Għalhekk, l-informazzjoni li l-Istati Membri jistgħu jintalbu jipprovdu lill-Kummissjoni Ewropea, skont l-Artikoli 16 u 18 tar-Regolament 2019/1150, għandha tkun rilevanti sabiex tippermetti lil dik l-istituzzjoni tissorvelja l-iżvilupp tar-relazzjonijiet b’mod partikolari bejn il-fornituri ta’ servizzi ta’ intermedjazzjoni online u l-imsemmija utenti kummerċjali jew sabiex tfassal rapporti dwar l-evalwazzjoni ta’ dan ir-regolament.
Peress li ir-Regolament 2019/1150 għandu l-għan li jistabbilixxi ambjent ġust, prevedibbli, sostenibbli u li jispira fiduċja għall-operazzjonijiet kummerċjali online fi ħdan is-suq intern, li fih l-utenti kummerċjali jibbenefikaw minn trasparenza xierqa, minn ekwità u minn possibbiltajiet ta’ rimedju effikaċi, l-informazzjoni miġbura mill-awtoritajiet nazzjonali tista’ tiġi kklassifikata bħala “rilevanti”, fis-sens tal-Artikoli 16 u 18 ta’ dan ir-regolament, biss jekk din ikollha rabta suffiċjentement diretta ma’ dan l-għan. Min-naħa l-oħra, Stat Membru ma jistax, abbażi tal-applikazzjoni tar-Regolament 2019/1150, jiġbor informazzjoni magħżula b’mod arbitrarju minħabba li din tista’ tintalab sussegwentement mill-Kummissjoni fl-eżerċizzju tal-funzjoni tagħha ta’ monitoraġġ u ta’ eżami mill-ġdid ta’ dan ir-regolament, peress li dan ma jimponix fuq l-Istati Membri l-obbligu li jiġbru tali informazzjoni fuq inizjattiva tagħhom stess.
Fit-tieni lok, meta Stat Membru jafda lil awtorità amministrattiva l-kompitu li tissorvelja, konformement mal-Artikolu 15 tar-Regolament 2019/1150, l-applikazzjoni ta’ dan tal-aħħar, l-informazzjoni li din l-awtorità tista’ tiġbor, fl-eżerċizzju ta’ din il-funzjoni, hija xierqa sabiex jintlaħaq l-għan ta’ dan ir-regolament biss jekk din ikollha rabta suffiċjentement diretta miegħu. Dan ma huwiex il-każ tal-informazzjoni dwar is-sitwazzjoni ekonomika tal-fornituri ta’ servizzi ta’ intermedjazzjoni online b’rabta mal-għan tar-Regolament 2019/1150. Fil-fatt, l-informazzjoni meħtieġa mill-fornituri ta’ dawn is-servizzi abbażi tar-Regolament 2019/1150 għandha tikkonċerna l-kundizzjonijiet tas-servizz ipprovdut, sabiex, b’mod partikolari, tippermetti lill-awtoritajiet kompetenti jkunu jafu u jevalwaw in-natura ekwa tal-kundizzjonijiet kuntrattwali stabbiliti minn dawn il-fornituri lill-utenti kummerċjali ta’ servizzi ta’ intermedjazzjoni online fi ħdan l-Unjoni. Issa, ir-rabta bejn, minn naħa, is-sitwazzjoni ekonomika ta’ fornitur ta’ tali servizzi u, min-naħa l-oħra, il-modalitajiet li fil-kuntest tagħhom dawn is-servizzi huma pprovduti għall-benefiċċju ta’ dawn l-utenti kummerċjali, jekk jitqies li teżisti, tista’ tkun biss indiretta.
Għaldaqstant, il-Qorti tal-Ġustizzja qieset li r-Regolament 2019/1150 ma jiġġustifikax, fid-dawl tal-applikazzjoni adegwata u effettiva ta’ dan ir-regolament, l-adozzjoni minn Stat Membru ta’ miżuri li abbażi tagħhom, taħt piena ta’ sanzjonijiet, il-fornituri ta’ servizzi ta’ intermedjazzjoni online huma suġġetti, sabiex jipprovdu s-servizzi tagħhom f’dan l-Istat Membru, għall-obbligu li jibagħtu perjodikament lil awtorità ta’ dan tal-aħħar dokument dwar is-sitwazzjoni ekonomika tagħhom, li fih għandha tiġi ddettaljata ħafna informazzjoni dwar b’mod partikolari d-dħul li għandhom dawn il-fornituri.
(
1
)	Regolament (UE) 2019/1150 tal-Parlament Ewropew u tal-Kunsill tal‑20 ta’ Ġunju 2019 dwar il-promozzjoni tal-korrettezza u tat-trasparenza għall-utenti kummerċjali tas-servizzi tal-intermedjazzjoni online (ĠU 2019, L 186, p. 57).
(
2
)	Għandu jiġi osservat li s-sentenzi mogħtija fl-istess jum fil-kawżi magħquda C‑662/22 u C‑667/22, Airbnb Ireland u Amazon Services Europe, fil-kawżi magħquda C‑664/22 u C‑666/22, Google Ireland u EG Vacation Rentals Ireland, kif ukoll fil-Kawża C‑665/22, Amazon Services Europe, li jirrigwardaw, inter alia, l-interpretazzjoni tar-Regolament 2019/1150, jikkonċernaw problema simili għal dik inkwistjoni f’din il-kawża. Madankollu, dawn is-sentenzi l-oħrajn huma ffukati fuq l-interpretazzjoni tad-Direttiva 2000/31/KE tal-Parlament Ewropew u tal-Kunsill tat‑8 ta’ Ġunju 2000 dwar ċerti aspetti legali tas-servizzi minn soċjetà ta’ l-informazzjoni, partikolarment il-kummerċ elettroniku, fis-Suq Intern (Direttiva dwar il-kummerċ elettroniku) (ĠU Edizzjoni Speċjali bil-Malti, Kapitolu 13, Vol. 25, p. 399), u fuq ir-relazzjoni tagħha ma’ dan ir-regolament.
(
3
)	Wara l-emendi li saru tal-qafas ġuridiku mill-awtoritajiet Taljani, u, b’mod partikolari, l-adozzjoni mill-AGCOM tad-delibera n. 161/21/CONS - Modifiche alla delibera n. 397/13 del 25 giugno 2013“Informativa Economica di Sistema” (id-Deċiżjoni Nru 161/21/CONS li Temenda d-Deċiżjoni Nru 397/13 tal‑25 ta’ Ġunju 2013 “Dikjarazzjoni ekonomika sistematika”).
(
4
)	Ara l-premessi 7 u 51, kif ukoll l-Artikolu 1(1) tar-Regolament 2019/1150.
(
5
)	Ara l-punt (1) tal-Artikolu 2 tar-Regolament 2019/1150.